Overvaal-betoging: Talle vas, beseerTwee mense is vanoggend beseer en tien is in hegtenis geneem buite Hoërskool Overvaal in Vereeniging. Foto: Twitter via @jonisayi Minstens twee mense is vanoggend beseer en tien is in hegtenis geneem buite Hoërskool Overvaal in Vereeniging. Kol. Lungelo Dlamini, provinsiale woordvoerder van die polisie, het gesê polisiebeamptes was genoodsaak om rubberkoeëls op die skare af te vuur omdat hulle nie gereageer het op opdragte van die polisie om uiteen te gaan nie. Betogers van die ANC en die EFF het kragte saamgesnoer om voor die skool te betoog en begin om rommel voor die skoolhek te strooi. “Daar is twee persone beseer, een in sy nek en ŉ ander in sy regtersy. Hulle is op die toneel behandel deur die nooddienste en per ambulans na ŉ hospitaal vervoer,” het Dlamini gesê. Twee mense is vanoggend beseer en tien is in hegtenis geneem buite Hoërskool Overvaal in Vereeniging. Foto: Twitter via @Jonisayi Een betoger is ook gering beseer toe hy op sy hand geval het terwyl hy van die polisie weggehardloop het. Volgens Dlamini is tien mense in hegtenis geneem op aanklag van openbare geweld. Hy het die situasie as “gespanne” beskryf. Betogers het vroeër buitebande aan die brand gesteek buite die skool. “Die kinders in die skool is 100% veilig. Daar is ŉ sterk polisieteenwoordigheid en ons monitor die situasie,” het Dlamini gesê. Hoërskool Overvaal het intussen op Facebook gevra dat daar nie onnodig boodskappe rondgestuur word wat paniek saai oor die situasie by die skool nie. Russel Meiring, woordvoerder van ER24, het gesê agt mense is tydens die protesaksie beseer. “Hul beserings wissel van gering tot matig.” Die betoging voor die skool hou verband met ŉ hooggeregshofuitspraak vroeër vandeesweek toe die hof beslis het dat die Gautengse departement van onderwys nie Hoërskool Overvaal kan dwing om 55 Engelssprekende leerders by die skool in te neem nie. Maroela Media het vroeër berig die skool het aangevoer hy het nie plek vir nog leerders of die nodige hulpbronne om dié Engelssprekende leerders te onderrig nie. Twee mense is vanoggend beseer en tien is in hegtenis geneem buite Hoërskool Overvaal in Vereeniging. Foto: Twitter via @Jonisayi